Natten til søndag modtog Nordjyllands Politi en anmeldelse om at flere personer var i slagsmål på en parkeringsplads på Estlandsgade i Aalborg. Fire personer blev anholdt. De havde overfaldet en kvinde og slået hende med en hammer på ryggen. Kvinden havde desuden et overfladisk snitsår. Ved anholdelsen blev der på en af de anholdte fundet en kniv og en hammer. Vagtchef ved Nordjyllands Politi Henrik Bech oplyser, at der er tale om et internt opgør om noget gæld. Kvinden blev behandlet på skadestuen for sine skader. Søndag morgen blev det besluttet, at de fire anholdte ikke skal fremstilles i grundlovsforhør.

Referat:
Fire personer anholdt efter slagsmål på parkeringsplads i Aalborg.